UEFA – CAF Meridian kubogi. UEFA-CAF Meridian kubogi − 18 yoshgacha bo‘lgan futbolchilar ishtirokidagi Yevropa va Afrika terma jamoalari o‘rtasida o‘tkaziladigan futbol musobaqasi bo‘lib, musobaqa UEFA va CAF tashkilotlari o‘rtasidagi hamkorlik dasturining bir qismi hisoblangan. O‘tkazilish formati. Turnir 1997-yildan 2007-yilgacha har ikki mavsumda bir marta o‘tkazilib kelingan. 2005-yilgacha musobaqada sakkizta jamoa ishtirok etgan. 1997-yildan 1999-yilgacha turnir to‘rt jamoadan iborat ikki guruh uchun an’anaviy tizimda o‘tkazilgan. Har bir guruhning eng kuchli ikki jamoasi keyin pley-offda g‘olibni aniqlagan. 2001-yilda turnir formati o‘zgartirildi. Yevropa terma jamoalari ko‘proq ochko to‘plashga intilib, Afrika jamoalari bilan bittadan o‘yin o‘tkazishgan. Ballar yig‘indisiga ko‘ra g‘olib federatsiya aniqlanardi.